Clarendon Park Primary School se junior en senior kore het albei kategorieë in die Sing in Harmonie-kompetisie gewen. Rina Dippenaar (in rooi) is die dirigent. Rina Ras, die begeleier, staan langs haar. Foto: Verskaf
DIE Clarendon Park Primêre Skool en die Arcadia Primêre Skool se senior kore het onlangs onderskeidelik die eerste en tweede plekke verower in kyk­NET se Sing in Harmonie-kompetisie vir skoolkore in die Suid- en Oos-Kaap.
Die eindronde is by die Victory Christian Skool op Jeffreysbaai gehou, en elke koor moes ’n Afrikaanse liedjie en ’n geestelike liedjie sing.
Clarendon se junior koor het ook die eerste plek in hul kategorie verower.
Rina Dippenaar, Clarendon se koordirigent, sê dit was wonderlik om net te kon deelneem.
“Om te wen was die kersie op die koek, want ons het baie hard gewerk en goed vir die kompetisie voorberei.
“Dié jaar het ook ’n konserttoer en die opneem van ’n CD ingesluit.”
Volgens Dippenaar is Clarendon Park se junior en senior kore op 22 Augustus as die wenners in die uitdunne van dié kompetisie wat by hul skool gehou is, aangewys.
“Ons is baie bly oor die kore se prestasies en sien uit na die pryse wat insluit kontant, ’n CD-opname en ’n musiekvideo wat op kykNET vertoon gaan word.”
Judy Hambury, koordirigent van Arcadia, is oorstelp van vreugde oor haar koor se tweede plek.
Dié koor het ook die eerste plek vir die uitvoering van ’n Afrikaanse liedjie, “Kan ’n man dan nie”, gewen.
“He” was hul geestelike liedjie.
“My hart swel van trots. My koor het alles gedoen presies soos ons geoefen het.
“Ek het na elkeen se gesig gekyk en gedink dis fantasties dat hulle alles gee net soos hulle geleer is,” sê Hambury.
Hambury is ook vol lof vir die begeleier, Romano Jonathan.
“Hy het net vir ’n paar sessies saam met ons geoefen en sy bydrae was ongelooflik,” sê sy.
Die Victory Christian School se senior koor was derde.
Volgens kykNET se webtuiste is Sing in Harmonie die eerste skolekoorkompetisie wat skole oor Suid-Afrika heen die geleentheid bied om op nasionale televisie naam te maak en in die proses hul deel van altesaam R50 000 in pryse los te slaan.
Die eindronde word op 6 Januarie op die kykNET-kanaal 146 uitgesaai.